b'\n_START_ARTICLE_\n7. SS-vapaaehtoisvuoristodivisioona Prinz Eugen\n_START_SECTION_\nPerustaminen\n_START_PARAGRAPH_\nDivisioonaan ker\xc3\xa4ttiin joulukuun 1942 loppuun menness\xc3\xa4 21\xc2\xa0102 miest\xc3\xa4. Se perustettiin 1. maaliskuuta 1942 ja nimettiin 1600\xe2\x80\x931700-lukujen taitteessa turkkilaisia vastaan taistelleen it\xc3\xa4valtalaisen kenraali prinssi Eugen Savoijilaisen mukaan. Yksikk\xc3\xb6 koostui aluksi vapaaehtoisista etnisist\xc3\xa4 saksalaisista l\xc3\xa4hinn\xc3\xa4 Serbian ja Kroatian alueilta, mutta my\xc3\xb6s Romaniasta ja Unkarista. Kun alueilta alettiin v\xc3\xa4rv\xc3\xa4t\xc3\xa4 miehi\xc3\xa4, my\xc3\xb6s Prinz Eugen otti vastaan v\xc3\xa4rv\xc3\xa4ttyj\xc3\xa4. Se varustettiin t\xc3\xa4ysin vallatuilta alueilta sotasaaliiksi saadulla materiaalilla, kuten ranskalaisilla kevyill\xc3\xa4 panssarivaunuilla ja t\xc5\xa1ekkil\xc3\xa4isill\xc3\xa4 konekiv\xc3\xa4\xc3\xa4reill\xc3\xa4.\n_START_SECTION_\nSotatoimet\n_START_PARAGRAPH_\nDivisioonan k\xc3\xa4ytt\xc3\xb6tarkoitus oli turvata Saksan valtaamat alueet l\xc3\xa4hinn\xc3\xa4 Balkanilla. Se taistelikin toistuvasti Titon ja Dra\xc5\xbea Mihailovi\xc4\x87in johtamia partisaaneja vastaan Jugoslaviassa syksyyn 1944 saakka. Puna-armeijan edetty\xc3\xa4 Balkanille Prinz Eugen siirtyi taistelemaan neuvostoliittolaisia ja bulgarialaisia yksik\xc3\xb6it\xc3\xa4 vastaan. T\xc3\xa4ll\xc3\xb6in divisioona suojasi 350\xc2\xa0000 saksalaisen vet\xc3\xa4ytymist\xc3\xa4 Kreikasta._NEWLINE_Loppuvuoden 1944 puna-armeija ajoi divisioonaa l\xc3\xa4nteen pitkin Jugoslaviaa aiheuttaen sille kovia tappioita. Toinen alueella ollut SS-divisioona Skanderbeg k\xc3\xa4rsi niin suuria tappioita, ett\xc3\xa4 sen j\xc3\xa4\xc3\xa4nn\xc3\xb6kset sulautettiin Prinz Eugenin 14. rykmenttiin, joka sai puolestaan sai kunnianimen Skanderbeg._NEWLINE_Tammikuussa 1945 divisioona taisteli j\xc3\xa4lleen Titon partisaaneja ja my\xc3\xb6s puna-armeijaa vastaan. Se joutui vet\xc3\xa4ytym\xc3\xa4\xc3\xa4n aina Kroatiaan, jossa se sai hetkellisesti pidetty\xc3\xa4 asemat huhtikuun lopulla. Toukokuun alussa Prinz Eugen vet\xc3\xa4ytyi Sloveniaan, jossa se antautui Jugoslavian joukoille 11. toukokuuta 1945.\n_START_SECTION_\nSotarikokset\n_START_PARAGRAPH_\nPrinz Eugenia syytettiin \xe2\x80\x9dsyyllistymisest\xc3\xa4 joihinkin toisen maailmansodan pahimmista sotarikoksista\xe2\x80\x9d._NEWLINE_Toukokuussa 1943 operaatio Mustan aikana divisioona valtasi Niksicin piirikunnan Montenegrossa. Divisioonan SS-miehet murhasivat aseettomia siviilej\xc3\xa4, polttivat taloja ja ry\xc3\xb6stiv\xc3\xa4t koteja ja tuhosivat kokonaisia kyli\xc3\xa4 kiduttaen ja murhaten miehi\xc3\xa4, naisia ja lapsia. Kokonaisia perheit\xc3\xa4 poltettiin talojensa mukana. 121 siviili\xc3\xa4, l\xc3\xa4hinn\xc3\xa4 naisia tapettiin. Mukana oli my\xc3\xb6s 29 6-14-vuotiasta lasta ja 30 60\xe2\x80\x9392-vuotiasta._NEWLINE_Maaliskuussa 1944 Prinz Eugen valtasi Otokin, Conjin, Rudan ja Dolac Dolnjin kyl\xc3\xa4t. Kaikki 834 asukasta teurastettiin ja heid\xc3\xa4n ruumiinsa poltettiin, kuten my\xc3\xb6s yli 500 taloa.'